
Text rozhodnutia
Súd: Krajský súd Bratislava Spisová značka: 10Co/1/2015 Identifikačné číslo súdneho spisu: 1508227922 Dátum vydania rozhodnutia: 26. 10. 2018 Meno a priezvisko sudcu, VSÚ: JUDr. Ľuboš Sádovský ECLI: ECLI:SK:KSBA:2018:1508227922.3 Opravné uznesenie Krajský súd v Bratislave v senáte zloženom z predsedu senátu JUDr. Ľuboša Sádovského a členov senátu JUDr. Ayše Pružinec Erenovej a JUDr. Romana Majerského, v právnom spore žalobkyne: E.. O. J., F.. XX.XX.XXXX, T. G. Č.. XX, T., zastúpená spoločnosťou: Consulting - MT, s.r.o., so sídlom Laurinská č. 3, Bratislava, IČO: 47 254 475, proti žalovanému: Ministerstvo vnútra Slovenskej republiky, so sídlom Pribinova č. 2, Bratislava, o ochranu osobnosti, na odvolanie žalobkyne proti rozsudku Okresného súdu Bratislava V č. k. 14C/269/2008 - 295 zo dňa 19.10.2010, na návrh o opravu rozsudku Krajského súdu v Bratislave č. k. 10Co/1/2015-432 zo dňa 21. decembra 2017, takto r o z h o d o l : Výroková časť písomného vyhotovenia rozsudku Krajského súdu v Bratislave č. k. 10Co/1/2015-432 zo dňa 21. decembra 2017 sa vo štvrtom výroku o p r a v u j e tak, že pôvodné znenie: „Žalobkyni sa priznáva nárok na náhradu trov dovolacieho konania“. má správne znieť: „Žalobkyni sa p r i z n á v a voči žalovanému nárok na náhradu trov dovolacieho konania v plnom rozsahu“. Odôvodnenie písomného vyhotovenia rozsudku Krajského súdu v Bratislave č. k. 10Co/1/2015-432 zo dňa 21. decembra 2017 sa v bode 21. o p r a v u j e tak, že pôvodné znenie časti textu: ...“žalobkyni, ktorá bola procesne úspešná v dovolacom konaní, priznal nárok na náhradu trov dovolacieho konania“... má správne znieť: ...“žalobkyni, ktorá bola procesne úspešná v dovolacom konaní, priznal voči žalovanému nárok na náhradu trov dovolacieho konania v plnom rozsahu“... V ostatných častiach ostáva rozsudok n e z m e n e n ý . o d ô v o d n e n i e : 1. Krajský súd v Bratislave ako odvolací súd rozsudkom č. k. 10Co/1/2015-432 zo dňa 21. decembra 2017 potvrdil rozsudok Okresného súdu Bratislava V č. k. 14C/269/2008-295 zo dňa 19.10.2010, zamietol návrh žalobkyne na prerušenie konania podľa § 109 ods. 1, písm. c) O.s.p., žalovanému nepriznal nárok na náhradu trov odvolacieho konania a žalobkyni priznal nárok na náhradu trov dovolacieho konania. 2. Okresný súd Bratislava V prípisom, doručeným odvolaciemu súdu dňa 13.09.2018, žiadal o opravu vyššie uvedeného rozsudku z dôvodu, že odvolací súd vo IV. výroku rozsudku rozhodol tak, že žalobkyni priznal nárok na náhradu trov dovolacieho konania, avšak bez uvedenia rozsahu nároku na náhradu trov konania a bez uvedenia voči komu má žalobkyňa nárok na náhradu trov. 3. Podľa § 224 Civilného sporového poriadku (ďalej len „C.s.p.“) súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave súd vydá opravné uznesenie, ktoré doručí subjektom konania. Podľa § 378 ods. 1 C.s.p., na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 4. Odvolací súd na základe návrhu súdu prvej inštancie na opravu rozsudku opravil štvrtý výrok a na neho nadväzujúcu časť textu bodu 21. odôvodnenia rozsudku, nakoľko súd prvej inštancie pravdepodobne považoval za zrejmú nesprávnosť, keď žalobkyni priznaný nárok na náhradu trov dovolacieho konania odvolací súd nešpecifikoval jeho rozsahom (hoci bez určenia rozsahu priznaného nároku možno vyvodiť, že ide o plný nárok) a zároveň výslovne neuviedol, že tento nárok má žalobkyňa voči procesnej protistrane, teda žalovanému. 5. Vzhľadom na zrejmú nesprávnosť v písomnom vyhotovení rozsudku odvolací súd osobitným uznesením túto opravil tak, ako je uvedené vo výroku tohto rozhodnutia. 6. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zákona 757/2004 Z. z. o súdoch a o zmene a doplnení niektorých zákonov). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C. s. p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C. s. p.). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 C. s. p.). (1) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 C. s. p.). Dovolanie len proti dôvodom rozhodnutia nie je prípustné (§ 423 C. s. p.). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 C. s. p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C. s. p.). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 C. s. p.). (1) Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 C.s.p.). (1) Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 C. s. p.). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 C. s. p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C. s. p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C. s. p.).

